Su perdonu 
(Il perdono)

1
Perdonu, Deus meu,
cuffesso ch'appo peccau,
contrittu e umiliau
           pedo piedade.

2
Eterna bonidade,
Soberana cremenzia,
assa bostra presenzia
           sa curpa abburro,

3
umile a sos pes curro,
miseru peccadore,
cum sinzeru dolore
           pianghende,

4
deo ingurpadu nende:
meda bos appo offesu,
lu tenzo a grande pesu
           o Deus meu,
5
de milli gurpas reu
connosco c'appo peccau
e appo male trattau
           su Sennore.

6
Ma bois Sarbadore
misericordiosu
dazenos amorosu
           s'isperanzia,

7
e tenzo cunfìdanzia
chi senza m'appartare
mi dezis perdonare
            interamente,

8
m'attestat su presente,
lassare s'antic'usu
de non peccare piusu
            eo proponzo.
9
In custos pes mi ponzo,
cal'est s'unicu fizu,
finas chi su desizu
            app'a lograre.

10
Isetto perdonare
che i sa Madalena
mi meritta sa pena,
            e mi preparo.

11
Indignu mi decraro
de ottenner su perdonu,
e bois, Deus bonu,
            mi lu dades.

12
Grassias si nche lu dades,
pustis fatta e comprida
sa pena zusta e divina
             e su peccau,

13
det esser rescattau
dae onzi operassione
dae onzi occasione
             appo a fuire,

14
deppo semper sighire
sa bostra santa lezze
chin cale sia lezze
             e senza tinu.

15
Zesus fìzu divinu
assoluttu, mi assistide,
dade sa manu e benide
             a m'innarzare,

16
su samber a preicare
chi azes derrammau,
chi pro me azes dau
             in d'una ruche.

17
Biada Maria Luche,
piena de potenzia
a sa bostra presenzia
              mi assistide.

18
Potazas audire
chin anzelos e santos
e cantos regnos cantos
              at sa groria. 
Amen